God dag i stua- Fantemarja

**Scene 1: Utenfor Dagsgårdastabburet på Skjåktunet**

*Møter 15 min før vandringen ved Daggsgardsloftet/Prestegården/Møteplassen. Sitter på trappa. Har med tralle med varer og sekk.*

*Eller tar en runde rundt vannet og forbi kirka med tralla. Ta kontakt med folk. Skaper stemning.*

*Fantemarja roper ut/ synger eller nynner det av teksten som passer til de turistene som er i hørbaravstand:*

FanteMarja:   
Kom nærmere, min gode mann, har De litt skråtobakk å avse?

*Hvis dere vil være med, så er dette et vandreteater som varer i ca 45 minutter og vi reiser 100 år fram i tid.*

Kanskje jeg kan få vise Dem hva jeg har i sekken/tralla. Kom nærmere, unge dame, jeg har noe for Dem i sekken, - kom å se. **Blonder** av fineste kvalitet. Bare 2 shillling meteren. Gode mor, kom skal De se, jeg har de **nydeligste sløyfebånd**, meget rimelig. De vil kle deres datters vakre lokker. Kom og se. Kom nærmere, gutten min. Jeg vet akkurat hva De trenger! Min mann lager kniver av beste slag. Kom nærmere, godtfolk.»

De kaller med Fantemarja. Ja, det er meg! Ikke det at jeg ser på meg sjøl som fant, neida det er et spitord som vi ofte får kasta etter oss. Sjå der kjem fantefølje – rakkarpakk. Men vi er Tatre og et stolt folkefær som stammer fra vårt gamle Rike, vårt land: Tartaria. Men det ligger langt tilbake i historien.

Min gode mann – hva er det du har bak øret. En 10 riksdaler dansk kurant? *(Leser opp teksten på trykksaken*). Den der tipper jeg du har funnet i Fante-ura og det er nok noen som har prøvd seg på å trykke sedler sjøl. Det er nok ikke så enkelt, her må en slite for føda så jeg får komme meg på beina.

*Frem fra svalen på Vigstad kommer en representant fra* *Justervesenet.*

Justervesenet:   
God dag. Hva er det som foregår her? Jeg skulle gjerne ha gjort noen kontrollmålinger før De gir Dem på vei? Ingen kan gå på handel før de har vært kontrollert av justervesenet. Vi følger den Slesvig/Holsteinske standard med alen, pott og pund.  
  
Har De en alenstokk?

FanteMarja:   
Ja, mannen min har laga den etter mål frå kjerka.

Justervesenet:   
Jahaja – nå skal vi se om den holder mål *(Måler opp med sin egen alenstokk, mens FanteMarja holder pusten*). Her ja, se her er det halvfot, fot, tomme og halvtom…  
Hm. er det en De har stjålet? Nei?

*Den er* helt lik den alen jeg har.

Ja, De får en god dag.

FanteMarja:  
Ha,ha, han skulle ha sett den alenstokken jeg bruker under handel.

Vanligvis er vi mange i følge, men i dag er jeg ganske alene, for i morgen pakker vi nok og drar oppover dalen. Så skal jeg prøve lykken alene og se om jeg får til å tjene en ekstra slant eller å få ett og annet. Vi livsnærere oss som handelsfolk, håndverkere og mange av mine gjør arbeid som andre ikke vil ha. Nå skal jeg prøve å selge noen småsaker jeg har i skreppa mi. Det er ikke alle steder de tar like pent imot FanteMarja, men det hjelper gjerne litt når det er barn i følget.

Kan dere ikke slå følge? Jeg kan til og meg forflytte meg i tid 100 år – og hele turen tar 45 minutter. Kom, så går vi ! *(Går mot Bjørnstad)*

**Scene 2: Utenfor lennsmannsarresten**

FanteMarja:   
I natt var det et forferdelig uvær. Og mange av oss som vandrer langs landeveien måtte søke ly for regnet. Det er ikke alltid like lett. Vi har 5 unger, ei ugift tante og en bestefar med i følgje – da er det fint å gå til steder en veit det er snille folk. Det var vist lettere i gamledager når nordmenn ennå var katolikker. Da skulle en huse alle som trengte det. Men det hjelper å sitere skrifta hvis noen prøve å slå igjen døra. *Glem ikke gjestfriheten, for ved den har noen uten å vite det hatt engler som gjester ...»* Paulus brev til Hebreerne kapitel 13 vers 2. Så i natt sov vi på låven til presten*. (Fornøyd med sin egen klokskap).*

Alltid når en sover på låver, må en levere inn pipa – de er så redde for brann, men oftest så har vi ei på lur slik at vi får ta kveldspipa vår som vanlig.

Det er et sted vi ikke vil sove – og det er her i lensmannsarresten . det har jeg selv prøvet, og her er de ikke gjestfrie… Huff, jeg synes jeg ser en betjent i vinduet, vi må forte oss videre. Vi prøver oss borte på Bjørnstad først.

**Scene 3: Bjørnstad**

FanteMarja: (Stå på steinen ved vedskjulet)  
Året er 1790 og Norge er et tynt befolket land som ligger under Danmark. Alt blir styrt fra hovedstaden København – og det er mye krig og urolighet i Europa. Franskmennene de er misfornøyde de. Der er det revolusjon. La hodene rulle … Her på berget lever folk flest under mye bedre kår enn i andre land – spesielt bøndene som er sjølforsynte med mat. Ja, potet har vi fått ja. Nå dør det ikke fullt så mange unger lengre. På Bjørnstad, som vi nå skal inn til, er en storgard. Her mangler intet. Opptil 25 mjølkekyr drog de avgårde med til setra i sommer har jeg hørt. De trenger alltid noe til matlagingen, ei tvare kanskje, eller en kam til håret eller et lite smykke til frua? Vi får gå og se om storbonden er hjemme

*Går til Nystua og banker på. Bonden/kona kommer ut*

FanteMarja:  
God dag, i stua

Bonden:Å, jaså, er det vardøler ute og farer?

FanteMarja:   
Nei, jeg er ikke vardøl, jeg er av Svolkefamilien, jeg. De hadde ikke en liten mat beta til en reisende?

Bonden:Nei, her får man intet for intet! Du får reise videre!

FanteMarja:   
Hva?

De skal være glad det ikke er ho Loa-Marja som er kommet på besøk. Da hadde De måtte gitt både fersk mjølk og flesk for at ho ikke skulle kaste ondt på folk og fe. Hadde ho fått et slikt svar – så hadde det gnistra i auga hennes og hu hadde hviska forbannelser om at krøttøra skulle dø, at odelsgutten skulle bli barnløs eller at grisen snart skulle krepere – eller at De skulle få fallesyken (epilepsi). Jeg kunne kanskje nevne det for hu når jeg møter hu neste gang?

Bonden:   
Rolig, rolig, jeg finner litt mat

(*Bonden låser opp aurbua og henter en pølsesnabb/skinke mens han/hun mumler:*Her skal det ikke være noen som blir barnløse og kyr som melker blod….)  
  
FanteMarja:   
Du snakker om typisk «buro». Buro er en som er bundet av jord og hjem. Sitter der med stabburet fylt at god saker som en ikke ville dele.  
  
Bonden:   
Se her har De en fleskebit.

FanteMarja:  
De skal ha mange slags takk, men jeg har da saker og ting i tralla. Kanskje det kunne bli en liten handel?

Bonden: *N*ja, det tror jeg ikke….*.*

FanteMarja:

Hva med en tvare?

Bonden:   
Nei, slike lager jeg sjøl.

FanteMarja:

Hva med et smykke til frua, eller noen blonder, kanksje?

Bonden:

Neeeeei…………..

FanteMarja:   
Hva med den snusdåsa der?

Bonden:   
Oi, (veldig interressert) Få se! Hva skal De ha for den?

FanteMarja:   
Tre shilling

Bonden: *Hva? Tre shilling? Nei. 1* shilling må vel holde lenge for den vesle snusdåsa der.

FanteMarja:   
(Spør evt. noen i følget om forslag til pris) To shilling, og det er rimelig min Herre

Bonden:  
En shilling.

FanteMarja:   
Jeg kunne ta en shilling og et merke (ca.0,25 kg) smør i bytte, du har sikkert godt smør (smisk)

Bonden: Ja, budeia her på garden, ho lager så gult og godt smør at en blir reint salig. (Fantemarja sikler nesten og gleder seg til smøret). Et merke smør – nei det kan vi ikke dele ut. Jeg handler IKKE MED SMØRET!

FanteMarja:   
Hva med et litt mjølk? Det har DE vel?

Bonden:De skal få en shilling og pott søtmjølk til unga dine.

FanteMarja:   
Avtale!

Bonden: *(Tilbake med melken)* Sånn – det skulle være full pott. Så får De reise videre…..

FanteMarja:   
Men, når vi nå først er her……jeg har noe flint til fyrtøyet Deres. Et stykke flint kunne De ha bruk for. 5 shilling tar jeg for denne.

Bonden:5 shilling? For en stein. Pøh – jeg gir ikke mer enn 1.

FanteMarja:   
Det er tungt å dra så mye stein fra Nord Jylland i Danmark, så jeg må minst ha 3 shilling eller du kan få en liten for 2?

Bonden:

Javel, javel, 3 shilling. Her! SÅ, får De reise!

FanteMarja:   
Å, takk som byr. Vi får vel komme oss videre vi da. Kom, mine venner

*Går ut porten og opp til veikrysset.*

FanteMarja: *(Ler og rister på hodet).*   
He he 1 shilling for en stein… hehhe. Her fikk jeg da både solgt litt og noe godt til kvelds. Så her på Bjørnstad skal jeg legge igjen et tegn til de av farende folk som kommer etter. *(Tar en bit kull og tegner et brød på gjerdet)*

Mange av oss taterkvinner kan mangt. Sjå inn i fremtida. Ingen sak for meg og sjå at Norge kommer til å havne i flere kriger i årene som kommer, at kyr blir sjuke og hus som brenner – før eller siden vil spådommene gå oppfyllelse – det er helt sikkert. Jeg hadde ikke kommet til sladra til Loa-marja altså– når sant skal sies er jeg litt redd a sjøl. Hu kan sakene sine hu altså. Det er mang en gård som har brent ned til grunnen etter at hu har kasta forbannelse over dem.

Hørte dere at jeg ble kalt Vardøl? Å nei, jeg er av et annet folk jeg. Det er en bra å være vardøl – det er ikke det, men Rasmus Jensen Vardal født 1699 på Toten har et bruderov på samvittigheta. Han skal ha røvet med seg en prestedatter og tatt henne til kone - og slikt syns jeg ikke noe om. Ikke nok med det: stamfar til slekten «Vardølene» Anders Pedersen Jynge var antagelig Rasmus’ bestefar og han ble brent for trolldom. Så det er ikke uten grunn at mødrene sier til barna sine: Nå må dere være snille, ellers kommer Rasmus fra Vardal og tar dere! (Går oppover mot Isum).

**Scene 4: Utenfor Isum**

FanteMarja:   
Nei så sannelig – er det ikke noe som stikker frem opp fra håret til frøkna. En spesidaler *(biter i den)*. Dette er ekte saker. Finner’n er vinner’n!

Året er nå 1860. Vi er i union med Sverige. Og det har vært hardt for folk i alle samfunnslag. Vi har til og med hatt en revolusjon her i Norge *– Juli revolusjonen* der bønder og borgerlige liberale fikk flertall i stortinget – nå skal de dansktalende embetsmenn få sin makt redusere. He he det er på tide. Samme hvem som styrer inne i Kristiania så er det stritt å være på landeveien for tida. Vi har blitt mange flere på veien, de fleste er loffere og fattig folk og det er blitt et så stort problem at mange kommuner har sett seg nødt til å ansette en fantefut.

Her om dagen var det jaggu (ja ved Gud) nære på at jeg ble tatt av Fantefuten, eller stodderkongen som han også blir kalt. Han er ikke så tøff når vi er i følge, men stakkar den enslige vandreren som kommer ut for et slikt kreatur. Hans oppgave er å jage fremmede forbipasserende, «tatere, splint og annet fantepakk» og hans gode hjelper er en oksepisk med blylodd *(skutter seg).* Han er ikke nådig i sin omgang med oss vandrere.

Nå skal vi gå opp til Isum og se etter tegn på om vi er velkommen eller ikke. Dere må hjelpe meg å lete.

*(Oppe ved Øygarden kom fantefuten farende i full fart.)*

Å nei, snakkern om sola så skinn hu - der kommer fantefuten. Jeg må gjemme med så jeg ikke får smake oksepisken. Husk å ikke si noe!   
*(FanteMarja smetter bakom stabburet/loftet og gjemmer seg).*

**Fantefuten:**   
Hva er dette for et følgje? (Vi er bare står her og henger) Har dere sett noe til det rakkerpakket som bruker å vandre rundt her å selge, stjele, tigge og ljuge?

HVA? Har dere sett noen? (oppdager kjerra) Hvem eier denne kjerra her?

(Begynner å rote i den. Finner et navn: ) FANTEMARJA står det her. Jaså? Hvor er hu?

Nå har jeg fått høre at det mangler en bunt med ståltråd fra Knutslykja – og det skulle ikke forundre meg om det er en ståltådgesell som har vært på ferde.

Dere har altså ikke sett snurten av en fant? Du vet det ikke er lov til å juge?!

(Roper) Fantamarja! Hvor er du? Jeg skal finne deg!!!!!

FanteMarja:   
Fantefuten – puh det var nære på. Huff. Han mener vi alle er kjeltringer, men vi stjeler ikke – i alle fall ikke noe som andre trenger.

Nå for tida har de hengt opp fantefjøler på gårdene. Det gjør det litt lettere for oss reisende. Da er det gjerne fire, fem garder som har skrevet seg på fjøla og der fjøla er hengt opp har de ansvar for å ta godt imot vegfarende den perioden fjøla er hos dem. Så går den på rundgang mellom de gardene som har navnet sitt på den.

Hvis vi går bort til skolestua, så vet de sikkert hvem som har fjantefjøla denne uka.

**Scene 5: Skolestua**

FanteMarja:   
God dag, i skolestua, frøken/lærer» *(roper uten for skolen)*

Frøken/lærer:   
God dag, Marja» *(gjennom vinduet eller på trappa)*

FanteMarja:   
Vet du hvor fjøla er denne uka?»

Frøken/lærer:   
Jeg tror Meviken fikk den i forrige uke. De pleier å ha den et par uker hver, så den er vel der enda.

FanteMarja:   
Velsigne den gamle presten her i bygda som fikk ordningen innført»

Frøken/lærer:   
Ja, det er ganske lett for farende folk å få både mat og husly der fantefjøla sirkulerer

FanteMarja:   
Nå, på sommerstid, trenger vi jo ikke «Å ligge på fjøla mener jeg». Sove kan vi gjøre i et skogholt, men om vinteren er det godt å komme i hus.

Frøken/lærer: «Gå til Meviken, dere så skal De se dere får litt mat.

(*Husker på noe og smisker litt for Tatermarja)* Før du går Marja, du som har en så nydelig stemme, vil du ikke synge den sangen du lærte meg sist du var her? Vi kan synge den sammen.

FanteMarja:   
Joda det kan vi da alltids» *(stolt)*

*«Tatervise ved bålet» er en vise skrevet av* [Vilhelm Dybwad](http://no.wikipedia.org/wiki/Vilhelm_Dybwad) til et til et teaterstykke som het Taterblod. Stykket hadde premiere på [Centralteatret](http://no.wikipedia.org/wiki/Centralteatret) i [1909](http://no.wikipedia.org/wiki/1909) og på [Chat Noir](http://no.wikipedia.org/wiki/Chat_Noir) i [1913](http://no.wikipedia.org/wiki/1913). [Bokken Lasson](http://no.wikipedia.org/wiki/Bokken_Lasson) (Vilhelm Dybwads hustru) sang selv visa.

Se min ild i mørket brænder  
og i flugten gnisterne dør  
men en farlig brand de tænder  
der hvor nattens vind dem strør  
Var dig vel for ildens pragt.  
Før du vet, saa er du i dens magt.  
Hold dig væk kom aldrig fantens telt for nær.  
Stakkars den, som engang faar en taterjente kjær.

Frøken/lærer:   
Så flott. Hva var det jeg skulle si? Jo, skulle ikke du sende ungene dine til skolen Marja så de kunne fått litt boklærdom?

Fantemarja:   
Han bestefar kan både å lese og regne, så de lærer alt de trenger av han. (*Krass i stemmen*) Kom – vi går.

Frøken/lærer:

Jamen, De kan jo ikke lese og skrive. De skal da ha ungene DERES i skolen!

Fantemarja:   
Hva? Kanke jeg lese og skrive? Makan til frekkhet. For no tull! (*Krass i stemmen*) Kom – vi går opp til Meviken. (Mumler Halvhøyt: “frekkhet og håpløst” for seg selv)

*Går videre opp til Meviken.*

**Scene 6: Meviken**

*(På veien opp til Meviken henger fantfjøla på en stolpe. På fantefjøla, initialene på driver av gardene og garden. SK = Kolstad, JLR = Rudsar HOB, JJB og OOB = Bøjegarder S= Skrinde RKØ = Rolf Kristen Øygard)*FanteMarja: Å antyde at vi ikke kan lese – frekt. Jeg ser jo at det står: fantefjøla. *(Staver seg igjennom, men det står noe helt annet)* Det er ikke sikkert at du kan lese *(peker ut en i gruppa til å lese det som står på fjøla).*

*Nå har vi kommet fram til* 1890, og vi har reist i mer enn 100 år i tid. Her er vi altså på Mevika – og nå har det skjedd store ting i Norge skal jeg si dere. Industrialisering – befolkningsvekst og utvandring til Amerika. Små teiger hist og her er blitt slått sammen til store jorder og bonden har fått mye nytt utstyr å hjelpe seg med. Kunsgjødsel og plog med veltefjøl – nå er det slutt på at kjerringa er hest. Mye dugelig arbeidskraft har sett seg nødt til å reise til byene å ta arbeid på fabrikkene. Jeg har tenkt det sjøl jeg mange ganger, ikke å ta arbeid på fabrikk, men å pakke kofferten å dra til Amerika, men det er så dyre billetter. (*Går videre oppover bakken og finner en ett-øring på veien utenfor.)*

*FanteMarja:*

Ho ho – dette lover godt. Se så fin og blank en ett-øring. Her strør de rundt seg med penger, så her har de god råd. Ja han odelsgutten her, han er gifteklar. Og hvis mor hans IKKE er hjemme, kan vi gjøre en god handel med’n!

God dag, i stua!

Oldelsguten i Meviken *(sitter ute og reparerer tinner på ei rive – drikker kaffi, sitter på trappa og halvsover)* Oi, Ja god dag, er det slikt folk ute og farer?

FanteMarja Ja, vi har gått langt og nå kunne det smake med kaffe. Har du en kopp? Skal jeg spå deg i gruten

Oldelsguten i MevikenJaaa. Nå er ikke mor hjemme. Jeg er alene her idag Men, det kan det vel bli en råd med.

(*Alle blir med inn hvis det regner, ellers så blir dere stående på tunet.)*

*Gir en kopp kaffe til Marja.*

FanteMarja Drikk opp nå, ,så skal jeg spå deg i gruten

Oldelsguten i MevikenAh, nå er ikke mor hjemme, da.

FanteMarja   
Oi, det var en feiende flott kaffekjel, i kobber, fortinnet innvendig, skjønner jeg. 2 potter, er den ikke? (1,93 liter)

Oldelsguten i Meviken:  
Etter de nye målene (måleenheter) snakker vi vel om nærmere to liter.

FanteMarja:   
Ja, den er vel hel og fin i tinningen? Ellers er mannen min kjeleflikker om det skulle være noe i veien med slike saker her på gården»

Oldelsguten i Meviken  
 A mor fikk den reparert i sommer av et taterfølge som kom innom, så den holder nok enda *(tømmer kaffi koppen).*

FanteMarja:

Så, nå er De vel ferdig med kaffen – så jeg kan spå Dem?

*(Snurrer på koppen tre ganger – og snur den på hodet på ei fjøl som en har i tralla – venter litt før koppen snus i stor alvor og studeres grundig under hmming).*

*Oi oi, jeg ser kniver…..og ild…*

*(Odelsguten i Meviken blir forskrekket og engstelig)*

*FanteMarja: Men, jeg ser også nøttebrune øyne og flott langt hår,,,* Unge mann –De er vel ikke forelska?

Oldelsguten i Meviken: (rødmer)  
tjo tja – nå har det seg sånn at det var ei vakker jente innom her som jeg ikke helt klarere å glemme. Og som jeg tenker på dag og natt.

FanteMarja :   
å huff da – du som er en burobeng (bondedjevel). Du kan bare glemme å drømme om ei av våre. De har kanskje hørt om han i Setesdalen som falt for dattera til Akselsens?

Oldelsguten i Meviken: Nei……?

FanteMarja : ja, det gikk riktig så ille det skal jeg si deg. Gutten gav seg med fantefølje, ble gjort arveløs av far og mor hans ville ikke vite av han – og det var ikke bedre hos Akselsens. Til slutt havna han i slagsmål på Gjøvik – og tru du ikke at han drepte en mann.

(Skremmer Odelsgutten)

Talentløs – enhver god tater vet å gjøre så mye skade med kniven, at en får gå i fred, men å drepe en mann. Så nå sitter han å **råtner** i fengsel et sted. Så burobengen burde ha holdt seg til sine.

Odelsguten i Meviken : Min kniv sitter ikke så løst i sliren.

Fantemarja: Like barn leker best.

Odelsguten i Meviken :  
*(Litt slukøret)* Å det sier a mor og. Så det er kanskje et godt råd å fri til Kari på nabogården. Hun er et godt gifte. Dessuten trenger vi litt ekstra skog.

FanteMarja:

Jaså? Kari? Ja, det blir vel bra…?

Odelsguten i Meviken:   
Hu ække no pen

FanteMarja:   
Nå, nei, ….(ny ide) men kanskje den kommende brudgommen vil slå av en handel da – nå som han skal gifte seg?

Odelsguten i Meviken:   
Gifte meg? Nå, nei, nå er jo ikke mor hjemme, og vi ikke mange kronene å avse.

FanteMarja  
Vi kan ta en titt.

(*Tar fram glitter og gull og holder det opp).*

*Dette skjønner du! Dette er et fantastisk forlovelsessmykke. Med dette sier ikke KARI “nei”.*

Oldelsguten i Meviken  
Å? Javel. Hva koster det da?

FanteMarja   
Siden kaffen var god skal du få det for 25 øre.

Odelsguten i Meviken:  
Ja, hvis du sier det så… (finner fram penger)

FanteMarja

Vent, vent, du skal da også ha noen blonder til bruden (finner frem) Se her, du!

Odelsguten i Meviken

Oh, det er sikkert for dyrt, tenker jeg.

FanteMarja  
For dyrt? Å neida! Du får en halv meter for 2 øre, da har jeg slått av for Dem siden du skal imponere damen. Jeg har jo unger å fø jeg også.

Oldelsguten i Meviken  
Javel, så la meg få 3 alen.

FanteMarja  
 Vi har jo gått over til det metriske systemet vet du. Så da kan jeg vel gi deg 62 cm, den gamle alen for prisen av en halvmeter. Det er godt mål!

(Måler opp og gir han varene)

FanteMarja   
Men, nå, min herre, skal De se her! Dette er en trådvisp. Den gjør grøtkokingen til en lek. Her kan man koke grøt helt fri for klepper.

Oldelsguten i Meviken  
(tar den, ser beundrende på den) Åh, ja, nå blir mor glad!

FanteMarja

Mor? Nei, denne er til Kari. Du skal jo ikke bo resten av livet sammen mora di!

Odelsguten i Meviken  
(Overrasket og skuffet) Nei, det har du vel rett i . Og hva koster alt dette om man tør spørre?

FanteMarja   
Tja……Da ble det halvannen meter blonde og en trådvisp og et smykke (regner) 40 øre for trådvispen, 6 øre for blondene og 25 øre for smykket . Også litt for spådommen (regner) Det blir 1 krone det! Det er et røverkjøp!

Oldelsguten i Meviken  
Ja. Javel. Men så mange penger har jeg ikke.

FanteMarja  
Nei? Hva med et snes (20) egg? Jeg veit at mora di har høner.

Oldelsguten i Meviken  
Å et snes var nå i meste laget, men et halvt dusin (6) skal du få , og 75 øre for varene.  
Men, det er mor som passer eggene. Kan du komme tilbake i morgen?

FanteMarja  
Ja. jaja, så sier vi det   
   
*De avslutter handelen, FanteMarja pakker kjerra, sekken.*   
Vi får vel gå videre, takk for handelen og kaffen. Gud velsigne deg og dine – lykke til med bruda.

Oldelsguten i Meviken  
Vent litt. Dere som ferdes langs vegen har vel ikke møtt noen som savnet en ståltrådbunt?

FanteMarja  
Jo, så men sann. Det var like før vi ble banka opp av fantefuten for den ståltråden. Det var de på Knutslykja som mangla en slik.

Oldelsguten i Meviken  
Akkurat. Han har glemt den på skigarden mellom her og skolestua. Jeg skal sende gårdsgutten vår ned med den.

FanteMarja  
Takk og takk, da ble vi renvasket denne gangen og!

**Scene 7 - Avslutning**

(*Odelsguten i Meviken går inn i huset og FanteMarja går mot Peer Gynt loftet) .*

FanteMarja:   
Jaaa, dette var da en god handel.

Da skal dere ha tusen takk for følget!

Nå må jeg vandre videre tilbake til folket mitt og fortsette vår ferd langs fanteveien.

Husk det neste gang du ser en av våre like – at vi er folk vi au.

Takk for nå.